西爽亭①
毛会建 (Qing)
天高地下河山邈，龌龊满前人易老。何当一气相周旋，惟有长空净如埽。此气四空同不磨，长庚映之益光皦。有时逼人眉宇间，霜棱日角常矫矫。有时注人胸臆中，冰壶玉尺常皎皎。我游黄鹤凡几年，鹄城石镜恣探讨。曾闻岩畔有奇字，“西爽”勒石当空窅。藓蚀虫斑字剥落，土花瘗影不可考。余子夏子日搜奇，忽然见之白云表。削壁周遭如割方，照人光洁同裂缟。两字峥嵘不盈尺，漏痕钗脚都完好。不书人地不书年，一片精魄成绍缭。信如此气坚不磨，入石千龄静相保。二公好事复耽诗，大言小言皆绝倒。更许他时为结亭，翼然端不让仙枣。我昔岣嵝访禹碑，摹刻大别称工巧。涌月高台近咫尺，曹公落笔非草草。从此隔江还鼎峙，沐日浴月是三岛。白云黄鹤任去来，永为河山作琛宝。诗成与尔倾百觞，目光四射天地小。